Document ID: 32010D0150

SKLEP KOMISIJE
z dne 10. marca 2010
o načelnem priznavanju popolnosti dokumentacije, predložene v podroben pregled zaradi možne vključitve fenpirazamina v Prilogo I k Direktivi Sveta 91/414/EGS
(notificirano pod dokumentarno številko C(2010) 1268)
(Besedilo velja za EGP)
(2010/150/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1) in zlasti člena 6(3) Direktive,
ob upoštevanju naslednjega:
(1)
Direktiva 91/414/EGS predvideva posodabljanje seznama aktivnih snovi v Evropski uniji, registriranih za uporabo v fitofarmacevtskih sredstvih.
(2)
Sumitomo Chemical je 3. septembra 2009 avstrijskim organom predložil dokumentacijo za aktivno snov fenpirazamin z zahtevkom za vključitev zadevne snovi v Prilogo I k Direktivi 91/414/EGS.
(3)
Avstrijski pristojni organi so Komisiji sporočili, da se po predhodnem pregledu dokumentacije za zadevno aktivno snov zdi, da dokumentacija izpolnjuje zahteve v zvezi s podatki in informacijami iz Priloge II k Direktivi 91/414/EGS. Zdi se, da predložena dokumentacija ustreza tudi zahtevam v zvezi s podatki in informacijami iz Priloge III k Direktivi 91/414/EGS za eno fitofarmacevtsko sredstvo, ki vsebuje zadevno aktivno snov. Vlagatelj je v skladu s členom 6(2) Direktive 91/414/EGS dokumentacijo naknadno poslal Komisiji in drugim državam članicam, predložena pa je bila tudi Stalnemu odboru za prehranjevalno verigo in zdravje živali.
(4)
S tem sklepom mora biti na ravni Evropske unije uradno potrjeno, da dokumentacija načeloma izpolnjuje zahteve v zvezi s podatki in informacijami iz Priloge II ter da za vsaj eno fitofarmacevtsko sredstvo, ki vsebuje zadevno aktivno snov, izpolnjuje zahteve iz Priloge III k Direktivi 91/414/EGS.
(5)
Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
Dokumentacija o aktivni snovi, opredeljeni v Prilogi k temu sklepu, ki je bila predložena Komisiji in državam članicam zaradi vključitve navedene snovi v Prilogo I k Direktivi 91/414/EGS, načeloma izpolnjuje zahteve v zvezi s podatki in informacijami iz Priloge II k navedeni Direktivi.
Dokumentacija izpolnjuje tudi zahteve po podatkih in informacijah iz Priloge III k Direktivi 91/414/EGS v zvezi z enim fitofarmacevtskim sredstvom, ki vsebuje aktivno snov, ob upoštevanju predlagane uporabe.
Člen 2
Država članica poročevalka podrobno pregleda dokumentacijo iz člena 1 ter čim prej in najpozneje 31. maja 2011 Komisiji sporoči svoje ugotovitve in priporočila glede vključitve ali nevključitve aktivne snovi iz člena 1 v Prilogo I k Direktivi 91/414/EGS ter morebitne pogoje za navedeno vključitev.
Člen 3
Ta sklep je naslovljen na države članice.
V Bruslju, 10. marca 2010

Labels: 1
10
0
3
6
12